Detsentraliseeritud ostmine

Detsentraliseeritud ostutegevus (ingl.k. decentralized purchasing) ehk hajutatud ostutegevus on hanke- ja ostutegevuse korraldus ettevõttes, mille puhul on ostutegevus ettevõtte allüksuste vahel hajutatud. Iga allüksus omab ostutöötajaid, kes ostavad tooteid ja teenuseid ainult konkreetse allüksuse tegevuse tagamiseks. Võrreldes tsentraalse ostmisega on ostutegevus operatiivsem ja paindlikum, kuid tarnijate poolt pakutav hinnatase on tavaliselt väiksemate ostukoguste tõttu kõrgem.

Tuleb arvestada, et hangete hajutamisel on oma varjuküljed. Suurtes organisatsioonides vajavad erinevad allüksused ühtesid ja samu kaudsete ostudega saadavaid tooteid ja teenuseid. Kui neid ostetakse erinevates allüksustes, võivad olla tulemuseks erinevad tarnijad, väikesed kogused, suhteliselt suur logistikakulu tooteühiku kohta, erinevad ostuhinnad, erinev toodete ja teenuste kvaliteet, erinevad hanketingimused jms.

Hajutatud ostmise korral võib olla organisatsioonis ametis tsentraliseeritud ostude koordinaator, kes on vastutav ostude koordineerimise ja läbirääkimisvõimekuse eest ning kes suhtleb tarnijatega korporatiivsel tasandil. Hangete arendamisprojektid suurtes organisatsioonides on näidanud, et hajutatud hangete koordineerimise ja tsentraalselt läbi viidud hangetega saavutatakse arvestatavaid kulusäästusid (kuni 10%). 

Hajutatud hankimise eelised on üldjuhul järgmised: 

 Kiire reageerimine muutuvatele vajadustele. Ostuotsuste tegemine ja ostuprotsessi läbiviimine toimub operatiivselt.

 Siseklientide vajaduste operatiivne rahuldamine. 
 Tihe suhtlemine ja koostöö ettevõtte siseklientidega. Olles neile lähedal mõistetakse paremini siseklientide vajadusi.
 Ostutöötajad tunnevad hästi valmistatavaid tooteid, tootmisprotsesse, teenindatavaid kliente ning nende vajadusi.

 Tarnijate ja ostetud materjalide tootmises kasutajate vahel eksisteerib otsekontakt.
 Pakub paremaid võimalusi osalemiseks kohapeal toimuvas tootearenduses. Tarnijat on hea kaasata tootearendusse.

 Ostupersonal mõistab ja toetab ettevõtte eesmärke ja tunnetab paremini isiklikku kohustumust ja vastutust oma tegevuse eest.

 Ostutöötajad täidavad paljusid erinevaid tööülesandeid, mistõttu on töö vaheldusrikas ja  arendav.
 Juhtkonnale aruandmine on operatiivne ja vahetu.
 Bürokraatia ja koordineerimise vajadus on väike. 

Hajutatud hankimisel on enamasti järgmised puudused:

 Ostetavad kogused on väikesed ja  ostjal puudub läbirääkimistel tugev positsioon.
 Lepingud, ostuhinnad ja ostutingimused võivad olla ostvates allüksustes erinevad.
 Ostutoimingute ühtlustamine kontserni tasemel on raskesti teostatav.
 Kompetentside arendamine, edasiandmine ja kogemuste vahetamine on raske.
 Ostu kogukulu on kontserni tasemel raske jälgida ja mõjutada;
 Hangete põhiraskus on kohalikel tarnijatel, globaalsete tarnijate võimalusi on raske kasutada. 
Hangete detsentraliseerimisele tuleks mõelda järgmistel juhtudel:

 Klientidel on suur mõju ettevõtte hankeotsustele.
 Ettevõtte allüksuste vajadused on väga erinevad.
 Allüksused paiknevad geograafiliselt üksteisest kaugel.
 Allüksused on suhteliselt suured, nende ostumahud on suured ja ostutöötajail on läbirääkimistel hea positsioon.
 Hanketoimingute läbiviimine on lihtne.
 Hinnatasemed ostuturgudel on suhteliselt stabiilsed. 

 Viited 

Kategooria:Logistika